
Óvodapedagógus és óvodapedagógus hallgatók pályamotivációja

Egyre több hazai és nemzetközi kutatás hívja fel a figyelmet a koragyermekkor meghatározó szerepére a gyermekek fejlődésben (Mofrad, 2012; Nagy, 2008; UNESCO, 2007). Ezzel párhuzamosan azonban kevés figyelem kíséri a kisgyermekeket oktató- és nevelő pedagógusok motivációs hátterét, holott a pálya iránt elkötelezett, motivált és magasan képzett pedagógusoknak meghatározó szerepük van a megfelelő minőségű oktató-nevelő munkában (Torquati, Raikes és Huddleston-Casas, 2007).
Összehasonlító vizsgálatunkban arra kerestük a választ, hogy milyen motivációs tényezők játszanak szerepet az óvodapedagógus szak választásában, hogyan látják az óvodapedagógus hallgatók és már gyakorló óvodapedagógusok az óvodapedagógus pályát. Vizsgálatunkban 113 óvodapedagógus és 6 felsőoktatási intézmény 109 óvodapedagógus szakos hallgatója vett részt. Vizsgálatunk során saját fejlesztésű, online kérdőíveket használtunk.
Eredményeink illeszkednek a nemzetközi kutatások eredményeihez, melyek szerint a pedagóguspálya választásában meghatározó külső-, belső- és altruista jellegű motivációk közül legerősebb hajtóerő elsősorban belső jellegű motivációnak tekinthető (pl. Mansfield és Beltman, 2014; Paulick, Retelsdorf és Möller, 2013; Watt, Richardson, Klusmann, Kulter, Beyer, Trautwein és Baumert, 2012). Eredményeink szerint minden belső motivációs tényező értéke szignifikánsan nagyobb minden más külső motivációs tényező értékénél a hallgatók és a pedagógusok részmintáján egyaránt, ugyanakkor a hallgatók pályaválasztását szignifikánsan jobban motiválják külső motivációs tényezők, mint a gyakorló pedagógusokét. Az óvodapedagógusok jelenlegi pályamotivációját és a pályaválasztási motivációját vizsgálva megállapítottuk, hogy a jelenben nagyobb hajtóerőt jelentenek a külső tényezők, mint a pályaválasztás folyamán, azonban a jelenlegi motivációs tényezők közül is szignifikánsan nagyobb erővel bírnak a belső motivációs tényezők. A hallgatók és az óvodapedagógusok pályaképét összehasonlítva különbséget találtunk az óvodapedagógus szakmát övező anyagi megbecsülésre, valamint a szakmával járó szellemi és érzelmi megterhelésre vonatkozóan.



